**Dimek in Davor Klarić: Obletnica**

Gotovo ste že opazili zanimiv slovenski fenomen obeleževanja okroglih obletnic. Pri tem seveda ne mislimo na nekoliko razširjena srečanja sorodnikov ob praznovanju kakšnega abrahama ali zlate poroke, pač pa na slavljenje vseh mogočih okroglih obletnic na način, da se ob tem kar najbolj pokažemo soseščini (ter drugi nezainteresirani javnosti). Dandanes po vsej Sloveniji že ob dvajset-, trideset- in štiridesetlenicah padajo smreke in stojijo mlaji, ob cesti opažamo džambo panoje s čestitkami slavljenki ali slavljencu, pa ogromne lesene cvetlice in prometne znake s številko slavljenčevih let.

Ker je ob vsej opisani norosti manjkala samo še pesem, ki bi jo navdušeni povabljenci lahko zapeli praznujočemu, sta se Dimek in Davor čutila kar nekako dolžna, da poskrbita še za ta manjkajoči kamenček v mozaiku. Tako je nastala Obletnica, njun naslednji single, ki ga predstavljata javnosti, kot zdaj že čisto zaresno napoved svojega prvega albuma.

\*\*\*\*\*

Avtor besedila: Jernej Dirnbek - Dimek

Avtor glasbe: Jernej Dirnbek - Dimek

Avtor aranžmaja: Davor Klarić

Snemanje in mix: Drago Popovič

Snemanje: Darko Kukovič, Gaber Radojevič

Posneto v studiu Regionalnega centra RTV SLO v Mariboru in studiu Garbage.

Posneto v sestavi:

Jernej Dirnbek - Dimek: vokal

Davor Klarić - klavir: spremljevalni vokali

Robert Pikl: kitara, ukulele

Sergej Randjelović - Runjoe: tolkala, spremljevalni vokali

\*\*\*\*\*

Nina Pečar: grafična podoba

\*\*\*\*\*

SPLETNA STRAN:

http://dimek-davor.si

O PROJEKTU:

http://dimek-davor.si/o-projektu/

FACEBOOK:

https://www.facebook.com/DimekDavor

E-POŠTA:

info@dimek-davor.si

\*\*\*\*\*

**Obletnica**

*Le sekaj, sekaj smrečico, ti dreja, dreja, ti drom*

*ko boš slavil obletnico, ti dreja, dreja, ti drom.*

Sin moj, jutri boš trideset.

Ka's nor, kak jubilej,

kako preseganje vseh mej.

O ne, ne pojde mimo kar tako,

storim, da prav vsi izvedo,

kako uspešen fant si bil,

da si … da si … da si se nam rodil.

---

Dobil boš mlaj,

še večji kot za prvi maj,

pa če grem ponj v kočevski gozd,

da trden bo kot kamen, kost.

Dobil boš sliko na pano,

ne eno, dve, vsaj pet jih bo ,

naj vsakdo vidi kakšen ded

prazni hladilnik mi in klet.

Kako ponosno dvigaš glaž,

držiš se pametno, kot znaš,

korajžno sedaš za volan,

tud če ko krava si nažgan.

La laj, la laj, la laj, la laj,

pa naj se vidi in sliši preko vseh meja,

la laj, la laj, la laj, la laj,

da se pri nas doma slavi obletnica.

Dobil boš svoj prometni znak,

da bo številko videl vsak,

ki se tod mimo bo peljal,

izvirnost to občudoval.

In majce prav za vse ljudi,

ki bodo sred noči prišli,

da v snu te presenetijo,

čeprav računal boš na to.

Saj boš na hladnem že držal

narezek, vino, šnops, kakav

in v kleti bo, oblečen v gvant

smrčal najeti muzikant.

La laj, la laj, la laj, la laj,

pa naj se vidi in sliši preko vseh meja

la laj, la laj, la laj, la laj,

da se pri nas doma slavi obletnica.

Če ne bi takrat tak divjal,

kot bik se v jajčece pognal,

prihranil bi si bil vse to,

ostalim nam pa prav tako.

Po drugi strani pa ne vem,

če jaz bi kaj pridobil s tem,

kakšen bi bil šele tvoj brat,

če si ga ti pustil odzad.

---

Veš, zdaj greš štirideset naprot,

morda je čas, da svojo pot

počasi bi od nas ubral

in svoji riti sam postlal.

Saj ne, da ni blo s tabo fajn,

a penzije je vsak dan manj

zato, ko greš, zakleni vrata,

ljubeča mamica in ata.